20071004

OVERSÆTTELSE

Aftale

mellem Den Europæiske Union og Republikken Kroatien om dette lands deltagelse i Den Europæiske Unions politimission i Afghanistan (EUPOL AFGHANISTAN)

DEN EUROPÆISKE UNION (EU),

på den ene side, og

REPUBLIKKEN KROATIEN

på den anden side,

i det følgende benævnt "parterne",

ER UNDER HENVISNING TIL

- vedtagelsen den 30. maj af fælles aktion 2007/369/FUSP om oprettelse af Den Europæiske Unions politimission i Afghanistan (EUPOL AFGHANISTAN) [1] af Rådet for Den Europæiske Union

- opfordringen til Republikken Kroatien om at deltage i EUPOL AFGHANISTAN

- Republikken Kroatiens beslutning om at deltage i EUPOL AFGHANISTAN

- Den Udenrigs- og Sikkerhedspolitiske Komités afgørelse om at acceptere Republikken Kroatiens bidrag til EUPOL AFGHANISTAN

BLEVET ENIGE OM FØLGENDE:

Artikel 1

Deltagelse i operationen

1. Republikken Kroatien tilslutter sig fælles aktion 2007/369/FUSP og enhver fælles aktion eller afgørelse, hvorved Rådet for Den Europæiske Union beslutter at udvide EUPOL AFGHANISTAN i overensstemmelse med bestemmelserne i denne aftale og eventuelle nødvendige gennemførelsesarrangementer.

2. Republikken Kroatiens bidrag til EUPOL AFGHANISTAN berører ikke Den Europæiske Unions selvstændige beslutningstagning.

3. Republikken Kroatien sikrer, at dens personel, der deltager i EUPOL AFGHANISTAN, varetager sine opgaver i overensstemmelse med

- fælles aktion 2007/369/FUSP og eventuelle efterfølgende ændringer

- operationsplanen

- gennemførelsesbestemmelserne.

4. Det personel, der af Republikken Kroatien udsendes til EUPOL AFGHANISTAN, udfører sine opgaver og handler udelukkende i EUPOL AFGHANISTANs interesse.

5. Republikken Kroatien underretter i god tid missionschefen for EUPOL AFGHANISTAN og Generalsekretariatet for Rådet for Den Europæiske Union om eventuelle ændringer af sit bidrag til EUPOL AFGHANISTAN.

6. Personel, der udsendes til EUPOL AFGHANISTAN, underkastes en lægeundersøgelse og et vaccinationsprogram og skal af en kompetent myndighed fra Republikken Kroatien erklæres for egnet til tjeneste ud fra et lægeligt synspunkt. Personel, der udsendes til EUPOL AFGHANISTAN, fremlægger en kopi af en sådan erklæring.

Artikel 2

Status for personel

1. Status for det personel, som Republikken Kroatien har bidraget med til EUPOL AFGHANISTAN, fastlægges i henhold til den aftale om missionens status, der er indgået mellem Den Europæiske Union og Den Islamiske Republik Afghanistan.

2. Med forbehold af den i stk. 1 omhandlede aftale har Republikken Kroatien jurisdiktion over sit personel, der deltager i EUPOL AFGHANISTAN.

3. Republikken Kroatien har ansvaret for at behandle klager fra eller vedrørende et medlem af sit personel i forbindelse med deltagelsen i EUPOL AFGHANISTAN. Republikken Kroatien har ansvaret for eventuelt at retsforfølge et medlem af sit personel eller at pålægge vedkommende en disciplinær sanktion efter sine egne love og forskrifter.

4. Republikken Kroatien forpligter sig til at fremsætte en erklæring om frafald af krav mod enhver stat, der deltager i EUPOL AFGHANISTAN, og til at fremsætte den ved undertegnelsen af denne aftale. En model for en sådan erklæring findes i bilaget til denne aftale.

5. Den Europæiske Union sikrer, at dets medlemsstater fremsætter en erklæring om frafald af krav i forbindelse med Republikken Kroatiens deltagelse i EUPOL AFGHANISTAN, og at de fremsætter den ved undertegnelsen af denne aftale.

Artikel 3

Klassificerede oplysninger

1. Republikken Kroatien træffer passende foranstaltninger til at sikre, at EU-klassificerede oplysninger beskyttes i overensstemmelse med Rådet for Den Europæiske Unions sikkerhedsforskrifter, jf. Rådets afgørelse 2001/264/EF [2], og supplerende retningslinjer fra de kompetente myndigheder, herunder retningslinjer fra missionschefen for EUPOL AFGHANISTAN.

2. Bestemmelserne i aftalen af 10. april 2006 mellem Den Europæiske Union og Republikken Kroatien om sikkerhedsprocedurer for udveksling af klassificerede EU-oplysninger [3] finder anvendelse i forbindelse med EUPOL AFGHANISTAN.

Artikel 4

Kommandostruktur

1. Alt personel, der deltager i EUPOL AFGHANISTAN, forbliver fuldt ud underlagt vedkommende nationale myndigheders kommando.

2. De nationale myndigheder overdrager den operative kontrol til missionschefen for EUPOL AFGHANISTAN, som udøver denne kommando gennem en hierarkisk kommando- og kontrolstruktur.

3. Missionschefen leder EUPOL AFGHANISTAN og varetager den daglige styring.

4. Republikken Kroatien har samme rettigheder og pligter i forbindelse med den daglige styring af EUPOL AFGHANISTAN som de deltagende EU-medlemsstater i overensstemmelse med de retlige instrumenter, der er omhandlet i artikel 1, stk. 1.

5. Missionschefen for EUPOL AFGHANISTAN har ansvaret for den disciplinære kontrol med EUPOL AFGHANISTAN-personellet. I det omfang det er nødvendigt, pålægges disciplinære sanktioner af vedkommende nationale myndigheder.

6. Republikken Kroatien udpeger et nationalt kontaktpunkt (NPC) til at repræsentere sit nationale kontingent i EUPOL AFGHANISTAN. Det nationale kontaktpunkt refererer til missionschefen for EUPOL AFGHANISTAN for så vidt angår nationale spørgsmål og er ansvarligt for den daglige disciplin i kontingentet.

7. Den Europæiske Unions beslutning om at afslutte operationen træffes efter høring af Republikken Kroatien, hvis dette land stadig bidrager til EUPOL AFGHANISTAN på datoen for operationens afslutning.

Artikel 5

Finansielle aspekter

1. Republikken Kroatien afholder alle udgifter i forbindelse med sin deltagelse i operationen, bortset fra udgifter, der afholdes i fællesskab, som fastlagt i driftsbudgettet for operationen.

2. Republikken Kroatien udbetaler erstatning på de betingelser, der er fastsat i den i artikel 2, stk. 1, omhandlede aftale om missionens status, såfremt den kendes ansvarlig for at have pådraget fysiske eller juridiske personer fra Afghanistan død, personskade, tab eller tingsskade.

Artikel 6

Bidrag til driftsbudgettet

Da Republikken Kroatiens deltagelse udgør et væsentligt bidrag, som er af afgørende betydning for operationen, er Republikken Kroatien fritaget for betaling af bidrag til driftsbudgettet for EUPOL AFGHANISTAN.

Artikel 7

Arrangementer til gennemførelse af denne aftale

De tekniske og administrative arrangementer, der er nødvendige for at gennemføre denne aftale, indgås mellem generalsekretæren/den højtstående repræsentant på den ene side og de relevante myndigheder i Republikken Kroatien på den anden side.

Artikel 8

Misligholdelse

Hvis en af parterne ikke overholder de forpligtelser, der er fastsat i denne aftale, har den anden part ret til at opsige denne aftale ved skriftlig meddelelse gennem de diplomatiske kanaler med én måneds varsel.

Artikel 9

Bilæggelse af tvister

Tvister om fortolkningen eller anvendelsen af denne aftale bilægges mellem parterne med diplomatiske midler.

Artikel 10

Ikrafttræden

1. Denne aftale træder i kraft på den første dag i den første måned, efter at parterne gennem de diplomatiske kanaler har underrettet hinanden om, at de har afsluttet de nødvendige interne procedurer.

2. Denne aftale anvendes midlertidigt fra datoen for undertegnelsen.

3. Denne aftale forbliver i kraft, så længe Republikken Kroatien bidrager til operationen.

Udfærdiget i Brdo pri Kranju, den fjerde oktober to tusind og syv, på engelsk i to kopier.

For den Europæiske Union

+++++ TIFF +++++

For Republikken Kroatien

+++++ TIFF +++++

[1] EUT L 139 af 31.5.2007, s. 33.

[2] EFT L 101 af 11.4.2001, s. 1. Senest ændret ved afgørelse 2007/438/EF (EUT L 164 af 26.6.2007, s. 24).

[3] EUT L 116 af 29.4.2006, s. 74.

--------------------------------------------------

20071004

BILAG

Erklæringer

Jf. artikel 2, stk. 4 og 5

ERKLÆRING FRA EU’S MEDLEMSSTATER

"De EU-medlemsstater, der gennemfører fælles aktion 2007/369/FUSP af 30. maj 2007 om oprettelse af Den Europæiske Unions politimission i Afghanistan (EUPOL AFGHANISTAN), vil, for så vidt deres nationale retssystem tillader det, bestræbe sig på i videst muligt omfang at frafalde eventuelle erstatningskrav mod Republikken Kroatien for personskade eller død blandt deres personel eller for tingsskade eller tab af materiel, der tilhører dem og benyttes af EUPOL AFGHANISTAN, hvis sådan personskade, død, tingsskade eller tab

- er forvoldt af personel fra Republikken Kroatien under udførelsen af dets opgaver i forbindelse med EUPOL AFGHANISTAN, bortset fra grov uagtsomhed eller forsætlig forsømmelse

- eller er opstået under benyttelsen af materiel, der tilhører Republikken Kroatien, såfremt dette materiel er benyttet i forbindelse med operationen, når bortses fra grov uagtsomhed eller forsætlig forsømmelse fra EUPOL AFGHANISTAN-personel fra Republikken Kroatien under benyttelsen af dette materiel."

ERKLÆRING FRA REPUBLIKKEN KROATIEN

"Republikken Kroatien, der gennemfører fælles aktion 2007/369/FUSP af 30. maj 2007 om oprettelse af Den Europæiske Unions politimission i Afghanistan (EUPOL AFGHANISTAN), vil, for så vidt dets nationale retssystem tillader det, bestræbe sig på i videst muligt omfang at frafalde eventuelle erstatningskrav mod enhver anden stat, der deltager i EUPOL AFGHANISTAN, for personskade eller død blandt dens personel eller for tingsskade eller tab af materiel, der tilhører landet og benyttes af EUPOL AFGHANISTAN, hvis sådan personskade, død, tingsskade eller tab

- er forvoldt af personel under udførelsen af dets opgaver i forbindelse med EUPOL AFGHANISTAN, bortset fra grov uagtsomhed eller forsætlig forsømmelse

- eller er opstået under benyttelsen af materiel, der tilhører stater, som deltager i EUPOL AFGHANISTAN, såfremt dette materiel er benyttet i forbindelse med operationen, når bortses fra grov uagtsomhed eller forsætlig forsømmelse fra EUPOL AFGHANISTAN-personel under benyttelsen af dette materiel."

--------------------------------------------------